Document ID: 32008D0392

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2008
για την εφαρμογή της οδηγίας 2006/88/ΕΚ του Συμβουλίου όσον αφορά τη δημιουργία ενημερωτικής σελίδας στο Διαδίκτυο με πληροφορίες για τις επιχειρήσεις παραγωγής προϊόντων υδατοκαλλιέργειας και τις εγκεκριμένες εγκαταστάσεις μεταποίησης των προϊόντων αυτών
[κοινοποιηθείσα υπό τον αριθμό Ε(2008) 1656]
(Κείμενο που παρουσιάζει ενδιαφέρον για τον ΕΟΧ)
(2008/392/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 59 παράγραφος 2,
Εκτιμώντας τα ακόλουθα:
(1)
Η οδηγία 2006/88/ΕΚ καθορίζει τις υγειονομικές απαιτήσεις που πρέπει να τηρούνται για τη διάθεση στην αγορά, την εισαγωγή και τη διαμετακόμιση ζώων υδατοκαλλιέργειας και των προϊόντων τους, καθώς και τα ελάχιστα προληπτικά μέτρα που αποσκοπούν στην αύξηση της ευαισθητοποίησης και της ετοιμότητας των αρμόδιων αρχών, των υπευθύνων των επιχειρήσεων παραγωγής προϊόντων υδατοκαλλιέργειας και άλλων που σχετίζονται με τον εν λόγω κλάδο, όσον αφορά τις ασθένειες των ζώων υδατοκαλλιέργειας.
(2)
Για να βελτιωθεί η πρόληψη της εμφάνισης και διάδοσης των ασθενειών που απαριθμούνται στο παράρτημα IV της οδηγίας 2006/88/ΕΚ, πρέπει να διατίθενται ηλεκτρονικά από τα κράτη μέλη οι πληροφορίες που αφορούν τις επιχειρήσεις παραγωγής προϊόντων υδατοκαλλιέργειας και τις εγκεκριμένες εγκαταστάσεις μεταποίησης, ιδίως για τα εκτρεφόμενα είδη και το υγειονομικό καθεστώς τους.
(3)
Τα στοιχεία αυτά διατίθενται σήμερα στο κοινό μέσω των μητρώων που τηρούν τα κράτη μέλη δυνάμει του άρθρου 6 της οδηγίας 2006/88/ΕΚ.
(4)
Για να διευκολυνθεί η διαλειτουργικότητα των πληροφορικών συστημάτων και η χρήση ηλεκτρονικών διαδικασιών μεταξύ των κρατών μελών και για να εξασφαλιστεί η διαφάνεια και η καλύτερη κατανόηση, είναι σημαντικό οι πληροφορίες για τις επιχειρήσεις παραγωγής προϊόντων υδατοκαλλιέργειας και τις εγκεκριμένες εγκαταστάσεις μεταποίησης να παρουσιάζονται κατά τρόπο ομοιόμορφο σε όλη την Κοινότητα. Η πλέον εφικτή, από τεχνικής πλευράς, λύση είναι η δημιουργία μιας σελίδας στο Διαδίκτυο, διότι εξασφαλίζει εύκολη πρόσβαση σε τέτοιες πληροφορίες και δεν απαιτεί πολλούς πόρους. Πρέπει συνεπώς να καταρτιστεί ένα υπόδειγμα μιας τέτοιας σελίδας στο Διαδίκτυο.
(5)
Το παράρτημα ΙΙ της οδηγίας 2006/88/ΕΚ καθορίζει τις πληροφορίες που πρέπει να καταχωρίζονται στο μητρώο των επιχειρήσεων παραγωγής προϊόντων υδατοκαλλιέργειας και των εγκεκριμένων εγκαταστάσεων μεταποίησης. Δεδομένου ότι σκοπός της σελίδας στο Διαδίκτυο είναι να διευκολυνθεί η διαλειτουργικότητα των σχετικών πληροφοριών που καταγράφονται στα μητρώα των επιχειρήσεων παραγωγής προϊόντων υδατοκαλλιέργειας που τηρούν τα κράτη μέλη, η ιστοσελίδα δεν χρειάζεται να περιλαμβάνει όλες αυτές τις πληροφορίες. Πρέπει, ωστόσο, να περιέχει όλες τις πληροφορίες που χρειάζονται για να εξακριβώνονται τυχόν περιορισμοί στο εμπόριο λόγω των διαφορετικών υγειονομικών καθεστώτων.
(6)
Η οδηγία 2006/88/ΕΚ προβλέπει ότι, κατά παρέκκλιση από την απαίτηση για την έκδοση άδειας που θεσπίζει η οδηγία, τα κράτη μέλη μπορούν να απαιτούν μόνον την καταχώριση από την αρμόδια αρχή εγκαταστάσεων που δεν είναι επιχειρήσεις παραγωγής προϊόντων υδατοκαλλιέργειας αλλά στις οποίες διατηρούνται υδρόβια ζώα που δεν προορίζονται για διάθεση στην αγορά, των εγκαταστάσεων ψυχαγωγικής αλιείας και των επιχειρήσεων παραγωγής προϊόντων υδατοκαλλιέργειας που προμηθεύουν τους καταναλωτές σε τοπικό επίπεδο.
(7)
Ο κίνδυνος της διάδοσης ασθενειών των υδρόβιων ζώων που ενέχει η λειτουργία εγκαταστάσεων, εγκαταστάσεων ψυχαγωγικής αλιείας και επιχειρήσεων παραγωγής προϊόντων υδατοκαλλιέργειας οι οποίες, κατά παρέκκλιση από το άρθρο 4 παράγραφος 1 της οδηγίας 2006/88/ΕΚ, απλώς καταχωρίζονται από την αρμόδια αρχή, διαφέρει ανάλογα με τη φύση, τα χαρακτηριστικά και τη θέση αυτών των επιχειρήσεων. Συνεπώς, τα κράτη μέλη πρέπει να αποφασίσουν σε ποιο βαθμό θα συμπεριλάβουν στη σελίδα που θα δημιουργηθεί στο Διαδίκτυο πληροφορίες για τις εν λόγω εγκαταστάσεις, εγκαταστάσεις ψυχαγωγικής αλιείας και επιχειρήσεις παραγωγής προϊόντων υδατοκαλλιέργειας.
(8)
Δεδομένου ότι θα πρέπει να δοθεί στα κράτη μέλη επαρκές χρονικό περιθώριο για να μπορέσουν να συμπληρώσουν την ιστοσελίδα με τις σχετικές πληροφορίες για τις επιχειρήσεις παραγωγής προϊόντων υδατοκαλλιέργειας και τις εγκεκριμένες επιχειρήσεις μεταποίησης, πρέπει να καθοριστεί ότι οι πληροφορίες αυτές θα είναι διαθέσιμες έως τις 31 Ιουλίου 2009 το αργότερο.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
1. Με την παρούσα απόφαση θεσπίζονται οι κανόνες για τη δημιουργία ενημερωτικής σελίδας στο Διαδίκτυο κατά τρόπον ώστε να καταστούν διαθέσιμες ηλεκτρονικά πληροφορίες για τις επιχειρήσεις παραγωγής προϊόντων υδατοκαλλιέργειας και τις εγκεκριμένες εγκαταστάσεις μεταποίησης, σύμφωνα με το άρθρο 59 της οδηγίας 2006/88/ΕΚ.
2. Η παρούσα απόφαση εφαρμόζεται mutatis mutandis στις εγκαταστάσεις, τις εγκαταστάσεις ψυχαγωγικής αλιείας και τις επιχειρήσεις παραγωγής προϊόντων υδατοκαλλιέργειας οι οποίες, κατά παρέκκλιση από το άρθρο 4 παράγραφος 1 της οδηγίας 2006/88/ΕΚ, καταχωρίζονται από την αρμόδια αρχή σύμφωνα με το άρθρο 4 παράγραφος 4 της οδηγίας υπό την επιφύλαξη του άρθρου 2 παράγραφος 1 δεύτερο εδάφιο της παρούσας απόφασης.
Άρθρο 2
Ενημερωτική σελίδα στο Διαδίκτυο
1. Τα κράτη μέλη δημιουργούν μια ενημερωτική σελίδα στο Διαδίκτυο («η ενημερωτική σελίδα στο Διαδίκτυο») για την κοινοποίηση πληροφοριών σχετικά με εκμεταλλεύσεις ή περιοχές καλλιέργειας μαλακίων που ανήκουν σε επιχειρήσεις παραγωγής προϊόντων υδατοκαλλιέργειας και σχετικά με εγκεκριμένες εγκαταστάσεις μεταποίησης που έχουν λάβει άδεια δυνάμει του άρθρου 4 της οδηγίας 2006/88/ΕΚ.
Τα κράτη μέλη αποφασίζουν, για κάθε περίπτωση χωριστά, ποιες από τις εγκαταστάσεις, τις εγκαταστάσεις ψυχαγωγικής αλιείας και τις επιχειρήσεις παραγωγής προϊόντων υδατοκαλλιέργειας που αναφέρονται στο άρθρο 1 παράγραφος 2 πρέπει να παρατίθεννται στην ενημερωτική σελίδα στο Διαδίκτυο, λαμβάνοντας υπόψη τον κίνδυνο διάδοσης ασθενειών των υδρόβιων ζώων ως αποτέλεσμα της λειτουργίας αυτών των εγκαταστάσεων και επιχειρήσεων, ανάλογα με τη φύση, τα χαρακτηριστικά και τη θέση τους.
2. Η ενημερωτική σελίδα στο Διαδίκτυο διαμορφώνεται από τα κράτη μέλη σύμφωνα με τα υποδείγματα των κατωτέρω παραρτημάτων:
α)
παράρτημα Ι για τις επιχειρήσεις παραγωγής προϊόντων υδατοκαλλιέργειας και συγκεκριμένα ψαριών·
β)
παράρτημα ΙΙ για τις επιχειρήσεις παραγωγής προϊόντων υδατοκαλλιέργειας και συγκεκριμένα μαλακίων·
γ)
παράρτημα ΙΙΙ για τις επιχειρήσεις παραγωγής προϊόντων υδατοκαλλιέργειας και συγκεκριμένα καρκινοειδών·
δ)
παράρτημα IV για τις εγκεκριμένες εγκαταστάσεις μεταποίησης και, συγκεκριμένα, θανάτωσης ζώων υδατοκαλλιέργειας για σκοπούς ελέγχου των ασθενειών, όπως αναφέρεται στο άρθρο 4 παράγραφος 2 της οδηγίας 2006/88/ΕΚ.
3. Τα κράτη μέλη επικαιροποιούν την ενημερωτική σελίδα στο Διαδίκτυο κατά τρόπον ώστε να ανταποκρίνεται στις πληροφορίες που περιλαμβάνονται στο μητρώο που τηρείται δυνάμει του άρθρου 6 της οδηγίας 2006/88/ΕΚ.
Οι αλλαγές στο υγειονομικό καθεστώς εισάγονται στην ενημερωτική σελίδα στο Διαδίκτυο αμέσως μόλις αλλάξει το καταγεγραμμένο υγειονομικό καθεστώς.
4. Τα κράτη μέλη κοινοποιούν στην Επιτροπή τη διεύθυνση της ενημερωτικής σελίδας στο Διαδίκτυο.
Άρθρο 3
Ημερομηνία έναρξης ισχύος
Η παρούσα απόφαση αρχίζει να ισχύει από την 1η Αυγούστου 2008.
Ωστόσο, η ενημερωτική σελίδα στο Διαδίκτυο πρέπει να έχει συμπληρωθεί με τις πληροφορίες που αναφέρονται στο άρθρο 2 παράγραφος 2 και στα παραρτήματα Ι έως IV έως τις 31 Ιουλίου 2009 το αργότερο.
Άρθρο 4
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 30 Απριλίου 2008.

Labels: 12
0
17
6